GDP ไตรมาส 3 ปี 2561 อยู่ที่ร้อยละ 3.3 ชะลอตัวลงจากภาวะเศรษฐกิจโลกและประเทศคู่ค้า คาดการณ์ทั้งปีเศรษฐกิจไทยขยายตัวร้อยละ 4.2
สำนักงานคณะกรรมการพัฒนาการเศรษฐกิจและสังคมแห่งชาติ เปิดเผยตัวเลข GDP ไตรมาส 3 ปี 2561 อยู่ที่ร้อยละ 3.3 ชะลอตัวลงจากภาวะเศรษฐกิจโลกและประเทศคู่ค้า พร้อมคาดการณ์ทั้งปีเศรษฐกิจไทยขยายตัวร้อยละ 4.2

ศาตราจารย์พิเศษ ดร.ทศพร ศิริสัมพันธ์ เลขาธิการคณะกรรมการพัฒนาการเศรษฐกิจและสังคมแห่งชาติ เปิดเผยถึงตัวเลขผลิตภัณฑ์มวลรวมในประเทศ หรือ GDP ไตรมาสที่ 3 ปี 2561 และแนวโน้มปี 2561-2562 ของไทย ว่า เศรษฐกิจไทยไตรมาสที่ 3 ขยายตัวร้อยละ 3.3 ชะลอตัวลงจากการขยายตัวร้อยละ 4.6 จากไตรมาสก่อนหน้า ตามการชะลอตัวของภาวะเศรษฐกิจโลกและประเทศคู่ค้า 
โดยการส่งออกมีมูลค่า 63,387 ล้านดอลลาร์สหรัฐฯขยายตัวร้อยละ 2.6 ชะลอตัวลงจากการขยายตัวร้อยละ 12.3 ในไตรมาสก่อน ภาคการเกษตรขยายตัวร้อยละ 4.3 ชะลอตัวลงจากการขยายตัวร้อยละ 10.2 ในไตรมาสที่ 2 เช่นเดียวกับสาขาอุตสาหกรรมที่ขยายตัวร้อยละ 1.6 ชะลอตัวลงจากการขยายตัวร้อยละ 3.2 ในไตรมาสก่อน แต่เสถียรภาพทางเศรษฐกิจยังอยู่ในเกณฑ์ดี ทั้งนี้เมื่อปรับผลของฤดูกาลออกแล้วเศรษฐกิจไทยไตรมาสที่ 3 ของปี ยังทรงตัวเมื่อเทียบกับไตรมาสที่ 2 เมื่อรวม 9 เดือนแรกของปี 2561 เศรษฐกิจไทยขยายตัวร้อยละ 4.3 โดยคาดการณ์ว่าเศรษฐกิจไทยตลอดทั้งปีจะอยู่ที่ร้อยละ 4.2 ขณะที่การส่งออกทั้งปีคาดการณ์ว่าจะขยายตัวที่ร้อยละ 7.2 ปรับลดลงจากไตรมาสที่ผ่านมาที่ร้อยละ 10

นอกจากนี้ สำนักงานคณะกรรมการพัฒนาการเศรษฐกิจและสังคมแห่งชาติ ยังคาดการณ์แนวโน้มเศรษฐกิจไทยในปี 2562 ว่าจะขยายตัวร้อยละ 3.5 - 4.5 โดยมีแรงสนับสนุนจากการใช้จ่ายครัวเรือนยังมีแนวโน้มขยายตัวในเกณฑ์ดีขึ้น การลงทุนภาครัฐมีแนวโน้มเร่งตัวขึ้นและการลงทุนภาคเอกชนขยายตัวในเกณฑ์ดีต่อเนื่อง พร้อมคาดการณ์ จะมีรายได้จากการท่องเที่ยว 2.24 ล้านล้านบาท และมีจำนวนนักท่องเที่ยวเข้ามาท่องเที่ยวประมาณ 39.8 ล้านคน จากจีนและยุโรป บนสมมุตฐานจากมาตรการกระตุ้นการท่องเที่ยวของภาครัฐ